PAS IN: Barry Rukoro uitgeskop - Sport - Republikein
Saturday, July 20th, 09:40:53
PAS IN: Barry Rukoro uitgeskop
13 February 2019 | Sport
Die voorsitter van die normaliseringskomitee van Namibiese sokker, me. Hilda Basson Namundjebo, het in 'n amptelike brief aan mnr. Barry Rukoro hom beveel om die perseel van die Namibiese Sokkervereniging (NSV) te ontruim.
Aan die jarelange sekretaris-generaal van die NSV is uitgewys dat sy voortgesette teenwoordigheid onwettig is en dat hy nie langer deur die wêreldbeheerliggaam Fifa in sy amp erken word nie.
Die normaliseringskomitee het deur sy mandaat benadruk dat Rukoro alle eiendom en bates van die NSV, insluitend die voertuig (Fortuner), aan me. Meriam Tjivikua as bestuurder van finansies en administrasie moet oorhandig.
Op sosiale media is foto's versprei hoedat Rukoro se teëstribbeling op die toneel deur lede van die Namibiese polisie onder beheer gebring is.
Die normaliseringskomitee het in 'n verklaring alle belanghebbendes in Namibiese sokker ingelig om kennis te neem dat geen ooreenkoms (finansieel of andersins) met Rukoro voortaan deur die NSV as wettig of bindend beskou sal word nie.